ฉายซ้ำ! “ยุทธพงศ์” ขยี้ท่อส่งน้ำอีอีซี “สันติ” ซัดกลับรับงานใครมาอภิปราย
“สันติ พร้อมพัฒน์” ชี้แจงปมท่อส่งน้ำ EEC พร้อมถาม “ยุทธพงศ์ จรัสเสถียร” รับอภิปรายใครมาหรือไม่ พร้อมย้ำโครงการนี้มีความโปร่งใส่ และผ่านขั้นตอนการศึกษาจากหลายฝ่าย
“สันติ พร้อมพัฒน์” ชี้แจงปมท่อส่งน้ำ EEC พร้อมถาม “ยุทธพงศ์ จรัสเสถียร” รับอภิปรายใครมาหรือไม่ พร้อมย้ำโครงการนี้มีความโปร่งใส่ และผ่านขั้นตอนการศึกษาจากหลายฝ่าย
20 ก.ค. 2565

ผู้สื่อข่าวรายงานว่า จากกรณีที่นายยุทธพงศ์ จรัสเสถียร ส.ส.มหาสารคาม พรรคเพื่อไทย อภิปรายไม่ไว้วางใจนายสันติ พร้อมพัฒน์ รัฐมนตรีช่วยว่าการกระทรวงการคลัง กล่าวหาว่าทุจริตโครงการระบบท่อส่งน้ำสายหลักในภาคตะวันออก หรือ อีอีซี ว่า มีใบเสร็จทุจริตโครงการนี้ โดยนายสันติมีส่วนเกี่ยวข้องในฐานะเป็นประธานกรรมการที่ราชพัสดุเห็นชอบใช้วิธีคัดเลือกบริษัทเอกชนมาดำเนินโครงการระบบท่อส่งน้ำอีอีซี แทนวิธีเปิดประมูลทั่วไป เพื่อหนีพ.ร.บ.ร่วมทุน เป็นการคัดเลือกโดยไม่โปร่งใสนั้น
นายสันติ ในฐานะกำกับกรมธนารักษ์ และคณะกรรมการที่ราชพัสดุ ได้ใช้สิทธิชี้แจงว่า เดิมทาง บริษัท จัดการและพัฒนาทรัพยากรน้ำภาคตะวันออก จำกัด (มหาชน) หรือ EASTW บริหารอยู่ ซึ่งอีสท์วอเตอร์เกิดจากความหวังดีของรัฐบาลตั้งแต่สมัยพ.ศ.2535 หรือเมื่อ 30 ปีที่แล้ว สมัยนั้นคณะรัฐมนตรีได้ดำเนินการจัดตั้งบริษัทส่งน้ำภาคตะวันออกให้ดูแลบริหารจัดการน้ำ โดยมอบให้การประปาส่วนภูมิภาคดูแล โดยภาครัฐถือหุ้น 100% ถือว่าเป็นรัฐวิสาหกิจที่เข้าไปดำเนินการดูแลในเรื่องการจัดส่งน้ำเพื่ออุปโภค บริโภคอุตสาหกรรม ให้กับประชาชนภาคตะวันออก
ต่อมาจะมีการแปลง อีสท์วอเตอร์ ให้เอกชนถือหุ้นประมาณ 50% โดยการประปาส่วนภูมิภาคถือหุ้น 40% และมีการนิคมถือหุ้นอีกเล็กน้อย ขณะนี้เป็นบริษัทเอกชนโดยสมบูรณ์ และเป็นบริษัทในตลาดหลักทรัพย์ เพราะฉะนั้นต้องแข่งขันกันตามปกติ โดยอีสวอเตอร์มีสัญญากับกรมธนารักษ์ในเรื่องของการบริหารจัดการน้ำแบ่งเป็น 3 ส่วน ส่วนที่ 1 ได้เซ็นสัญญาตั้งแต่ปี 2557 จะสิ้นสุดสัญญาในปี 2566 อีก 2 ส่วนที่ได้รับมอบจากกรมชลประทานและกรมโยธาธิการไม่ได้มีการเซ็นสัญญากับกรมธนารักษ์ตั้งแต่สมัยที่กรมธนารักษ์ได้รับมาจากกรมโยธาธิการ และกรมชลประทานเป็นการให้เช่าบริหารไปพลางก่อน
ดังนั้นกรมธนารักษ์จึงได้จ้างให้มหาวิทยาลัยเกษตรศาสตร์เป็นที่ปรึกษา และรับในการไปศึกษาเรื่องของการบริหารจัดการน้ำเรื่องผลประโยชน์ และเรื่องต่างๆที่จะมารวบรวม เพื่อทำ TOR ในครั้งนี้ ซึ่งมหาวิทยาลัยเกษตรศาสตร์มีความเชี่ยวชาญเรื่องน้ำ เรื่องชลประทาน และเมื่อได้ศึกษาโครงการอย่างครบถ้วน และรอบคอบแล้ว ได้มีข้อเสนอแนะในการศึกษาว่าแนวทางที่ควรจะดำเนินการเรื่องของท่อส่งน้ำทั้งหมดของภาคตะวันออกควรจะทำอย่างไร เพื่อให้เกิดความรัดกุมในการส่งน้ำ ส่งผ่านการดูและบริหารจัดการน้ำเพื่อไม่ให้ EEC ทางภาคตะวันออกซึ่งเป็นเขตเศรษฐกิจที่มีความสำคัญเกิดความเสียหายและเกิดความขาดตอนต่อเนื่อง จึงได้กำหนดเป็น 4 แนวทาง
วิธีที่ 1 คือการประมูล วิธีที่ 2 คือวิธีการยกเว้นการประมูลโดยวิธีจำเพาะเจาะจงเลือกเอกชนรายใดรายหนึ่ง วิธีที่ 3 ยกเว้นการประมูลโดยใช้วิธีคัดเลือกเอกชนอย่างน้อย 3 ราย และวิธีที่ 4 แนวทางการดำเนินการอื่นๆในการบริหารจัดการน้ำสายหลักในภาคตะวันออกที่จะเป็นไปได้ในอนาคตเช่นรัฐดำเนินการเอง
โดยมหาวิทยาลัยเกษตรศาสตร์ได้มีข้อแนะนำให้กรมธนารักษ์ใช้แนวทางที่ 3 เป็นวิธียกเว้นการประมูลโดยวิธีการคัดเลือกเอกชน 3 รายและให้มีการกำหนดเงื่อนไขประกอบการเจรจาที่จะเป็นประโยชน์ต่อภาครัฐในกระบวนการคัดเลือกเพื่อให้เกิดการแข่งขันระหว่างเอกชน ดังนั้นจึงได้ไปขอการอนุมัติในการดำเนินการตามที่มหาวิทยาลัยเกษตรได้มีข้อเสนอแนะ
จากนั้นกรมธนารักษ์ได้ดำเนินการตั้งคณะกรรมการในการคัดเลือก และท้ายที่สุดได้มีการเปิดโอกาสให้ยื่นข้อเสนอในเรื่องของกรมธนารักษ์ได้กำหนดวัตถุประสงค์ในการดำเนินการโครงการไว้อย่างชัดเจนในเอกสารของการคัดเลือก เพื่อให้เอกชนสามารถที่จะจัดการดูแลบำรุงรักษาท่อส่งน้ำภาคตะวันออกให้สามารถตอบสนองในความต้องการของชุมชนและนิคมอุตสาหกรรมภาคตะวันออกได้ ดังนั้นจึงได้มีการเปิดการ ประกวดราคา
โดยภายหลังการชี้แจงของนายสันติ นายยุทธ์พงศ์ได้ลุกขึ้นแย้ง และบอกว่านายสันติไม่ยอมตอบคำถามของตน คือ ทำไมต้องใช้วิธีการคัดเลือก นี่คือสิ่งที่ตนต้องการคำตอบ ทำให้นายสันติ ได้ใช้สิทธิชี้แจงอีกครั้งว่า เรื่องการไม่เปิดประมูลส่วนนี้เป็นที่ของราชพัสดุต้องใช้พ.ร.บ.ที่ราชพัสดุว่าด้วยการหาประโยชน์ในที่ราชพัสดุ โดยตนได้อธิบายตั้งแต่ต้นแล้วว่า โครงการนี้มีความสำคัญต่อผู้ใช้น้ำในพื้นที่ตะวันออก ทางกรมธนารักษ์ จึงได้ตั้งคณะกรรมการในการพิจารณาเรื่องดังกล่าวและมีข้อสรุปความเห็นว่าจะต้องจ้างผู้เชี่ยวชาญมาเป็นที่ปรึกษาทำการวิเคราะห์เรื่องการดำเนินการโครงการนี้ จึงได้คัดเลือกมหาวิทยาลัยเกษตรศาสตร์ที่จะเป็นผู้ให้คำปรึกษาและแนะนำคณะกรรมการในครั้งนี้
ทั้งนี้ก่อนที่จะมีการเปิดประมูลสรรหาผู้มาบริหาร กรมธนารักษ์ได้นำคณะกรรมการเข้าไปตรวจสอบโครงสร้างของระบบส่งน้ำภาคตะวันออกในโครงการ หลังจากนั้นมีการตัดต่อท่อส่งน้ำที่เคยเชื่อมต่อไว้เดิมออกจากท่อที่ราชพัสดุ ซึ่งอีสท์วอเตอร์ได้มีการต่อท่อน้ำอีกมากมาย ซึ่งตนไม่รู้ว่าได้รับอนุญาตหรือไม่ แต่ถ้าได้รับอนุญาตแล้วจ่ายผลประโยชน์ให้กับทางราชการได้อย่างเต็มหน่วยหรือไม่
แต่นายยุทธพงศ์ได้ลุกขึ้นแย้งอีกครั้ง และระบุว่าขอประท้วงโดยใช้ข้อที่ 69 การอภิปรายต้องอยู่ในประเด็นที่อภิปราย เหมือนท่านไม่ไว้วางใจบริษัทอิสวอเตอร์ขอให้ตอบตรงๆ ทำไมจึงไม่ประมูลทั่วไปให้เกิดการแข่งขัน ทำให้นายสันติ ตั้งคำถามกลับไปบังนายยุทธพงศ์ ว่านายยุทธพงศ์ไปรู้ข้อมูลมากกว่าตนได้อย่างไร โดยเฉพาะเหตุผลต่างๆเกี่ยวกับโครงการนี้ แสดงว่ามันคงมีอะไรซักอย่าง หรือมีใครไปรับงานมาจากอิสวอเตอร์หรือไม่ ตนไม่ทราบและต้องบอกตรงๆว่าในระบบท่อส่งน้ำภาคตะวันออกของกรมธนารักษ์ที่อิสวอเตอร์รับไปทำอยู่มีปัญหาพอสมควร ตนเชื่อว่าเจ้าหน้าที่บางส่วนของเรามีปัญหา แต่ตนต้องทำหน้าที่พิทักษ์ผลประโยชน์ของรัฐ ซึ่งท่านไม่ต้องเป็นห่วงเพราะมีอัยการเป็นผู้ตรวจสอบดูแล